Author: administrator
Last saved by: koki
Company: Abyss

Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 104/2003 Z. z. o Akreditačnej komisii v znení nariadenia vlády Slovenskej republiky č. 558/2007 Z. z. (ďalej len „nariadenie vlády“) sa predkladá z dôvodu potreby odstránenia duplicitnej úpravy podmienok akreditácie študijných programov.
 
Podľa § 82 ods. 6 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) má nariadenie vlády upraviť spôsob výberu členov Akreditačnej komisie, postup pri výkone jej pôsobnosti a jej pracovných skupín, ako aj spôsob podávania a podrobnejší obsah žiadosti a podkladov na jej činnosť. 
 
Súčasne § 82 ods. 7 zákona ustanovuje, že pri posudzovaní spôsobilosti uskutočňovať študijný program sa postupuje podľa kritérií, ktoré schvaľuje ministerstvo. 
 
Na základe uvedeného, nie je opodstatnené, aby nariadenie vlády obsahovalo ďalšie podmienky/kritériá, ktoré má Akreditačná komisia zohľadňovať pri posudzovaní spôsobilosti uskutočňovať študijné programy vysokými školami (s výnimkou dočasného ponechania dvoch podmienko v prípade zdravotníckych študijných programov, ktoré zatiaľ v kritériách upravené nie sú). S cieľom odstránenia tohto nežiaduceho stavu sa navrhuje prijatie predmetného nariadenia vlády.
 
Návrh nariadenia je v súlade s Ústavou Slovenskej republiky, inými právnymi predpismi Slovenskej republiky a medzinárodnými zmluvami, ktorými je Slovenská republika viazaná. 
 
            Návrh nariadenia vlády nepredpokladá vplyv na rozpočet verejnej správy, vplyv na podnikateľské prostredie, sociálny vplyv, environmentálny vplyv ani vplyv na informatizáciu spoločnosti.